Document ID: 32007D0626

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 28ης Σεπτεμβρίου 2007 περί καταγγελίας, εξ ονόματος της Κοινότητας, της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Ινδίας για τη ζάχαρη από ζαχαροκάλαμο (2007/626/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση, την πρόταση της Επιτροπής, Εκτιμώντας τα ακόλουθα: (1) Δυνάμει της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Ινδίας για τη ζάχαρη από ζαχαροκάλαμο (εφεξής αποκαλούμενης «συμφωνία»), η οποία εγκρίθηκε με την απόφαση 75/456/ΕΟΚ του Συμβουλίου (1), η Κοινότητα αναλαμβάνει την υποχρέωση να αγοράζει και να εισάγει, σε εγγυημένες τιμές, ορισμένη ποσότητα ζάχαρης από ζαχαροκάλαμο, ακατέργαστης ή λευκής, καταγωγής Ινδίας, την οποία η Ινδία υποχρεούται να παραδίδει στην Κοινότητα. Στο άρθρο 11 της συμφωνίας προβλέπεται ότι εκάτερο των μερών δύναται να καταγγείλει τη συμφωνία, απευθύνοντας γραπτώς προειδοποίηση δύο ετών προς το άλλο μέρος, για τον σκοπό αυτό. (2) Μετά τη λήξη της παρέμβασης στη μεταρρυθμισμένη κοινή οργάνωση αγοράς της ζάχαρης, οι εσωτερικές τιμές της ζάχαρης δεν θα είναι πλέον εγγυημένες με αγορές παρέμβασης. Κατά συνέπεια, συνεπάγεται ότι πρέπει να λήξει το σύστημα εγγυημένων τιμών για τη ζάχαρη που εισάγεται δυνάμει της συμφωνίας. (3) Κατά συνέπεια, είναι αναγκαίο να καταγγελθεί η συμφωνία σύμφωνα με το άρθρο 11 και να κοινοποιηθεί η καταγγελία στην Ινδία, ως υπογράφον μέρος της συμφωνίας, ΑΠΟΦΑΣΙΖΕΙ: Άρθρο 1 Η συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ινδίας για τη ζάχαρη από ζαχαροκάλαμο, η οποία υπεγράφη στις 18 Ιουλίου 1975, καταγγέλλεται, εξ ονόματος της Κοινότητας, με ισχύ από 1ης Οκτωβρίου 2009. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να κοινοποιήσουν στην κυβέρνηση της Ινδίας την καταγγελία της εν λόγω συμφωνίας. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 28 Σεπτεμβρίου 2007.

Classification Labels:
2120
151
1017
1015
703
36

Label Descriptions:
{"2120": "Διεθνείς συμφωνίες", "151": "ΔΙΕΘΝΕΙΣ ΣΧΕΣΕΙΣ", "1017": "Αθέμιτος ανταγωνισμός", "1015": "Προστασία των συναλλαγών", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 3461
8367
2848
4314
4040
3581
c_964c9649

EuroVoc IDs (Expanded): 3461
8367
2848
4314
4040
3581
c_964c9649

Dataset Source: meu

Split: train